## Educació destina 450.000 euros per a introduir hàbits alimentaris saludables i sostenibles en l’alumnat més vulnerable

*** En esta edició participen 60 centres de la Comunitat Valenciana, enfront dels 51 del curs passat
* Per primera vegada s’han inclòs els IES en esta iniciativa**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa, ha ampliat el programa experimental ‘Alimentació saludable i sostenible’ per a este curs 24-25.

El pressupost total destinat a este programa és de 450.000 euros, enfront dels 382.500 euros del curs anterior. En concret, cada un dels 60 centres participants disposarà de 7.500 euros per a programar activitats de foment i sensibilització destinades a millorar els hàbits alimentaris de l’alumnat, dins dels patrons de la dieta mediterrània associada a productes de proximitat i de temporada.

Dels 60 centres adherits en esta edició, enfront dels 51 del curs passat, 24 pertanyen a la província d’Alacant; 7, a la de Castelló, i 29, a la de València. Enguany s’han inclòs per primera vegada centres d’Educació Secundària.

En este curs 2024-2025 els centres educatius que van iniciar el programa experimental ‘Alimentació saludable i sostenible’ podran continuar, per tercer any consecutiu, les pràctiques educatives de sensibilització sobre la importància de transitar cap a una dieta saludable i respectuosa amb el medi ambient.

‘Alimentació saludable i sostenible’ és un programa d’innovació educativa que pretén millorar els hàbits alimentaris a través de la formació del nostre alumnat en nutrició, dieta saludable i sostenible i consum respectuós amb l’entorn.

El programa preveu entre les seues accions la possibilitat d’oferir aliments saludables com a exemple d’este tipus de dieta (fruita fresca, cereals, productes lactis, oli…).

Així mateix, mitjançant la implantació d’este programa en diferents centres de la Comunitat Valenciana es pretén formar l’alumnat en matèria de reducció del desaprofitament d’aliments i la reducció dels residus i de la petjada ecològica.

Els centres educatius participants en este projecte experimental d’innovació educativa podran incloure les diferents actuacions del programa com a aplicació de les activitats palanca del programa PROA+ 24-28, en el cas que s’implemente en el curs escolar 2024-2025 i participen en este. A més, podran vincular les accions a les activitats palanca Pla d’absentisme o Famílies a l’escola.

Per a la Conselleria d’Educació, Cultura, Universitats i Ocupació és de vital importància introduir hàbits saludables des de xicotets, així com fomentar la inclusió educativa de l’alumnat més vulnerable, per això aposta per programes com este incrementant el seu pressupost d’un curs a un altre.

Fecha: 12/10/2024